DA Den Europæiske Unions Tidende CE 88/145

(2004/C 88 E/0154)

SKRIFTLIG FORESPØRGSEL E-3443/03

af José Ribeiro e Castro (UEN) til Kommissionen

(20. november 2003)

Om: Den Palæstinensiske Myndighed — Misbrug af midler

Ifølge presseforlydender har den nordamerikanske tv-kæde CBS i sit program »Sixty minutes« afsløret, at der på Yassir Arafats private bankkonti er indsat 800 mio. USD, der stammer fra Den Palæstinensiske Myndighed, som han er formand for.

Ifølge samme kilde hævder CBS, at Den Palæstinensiske Myndighed hver måned indsætter 100 000 USD på private konti tilhørende Arafats kone, der nu bor i Paris, og at de beløb, Arafat har tilvendt sig, stammer fra midler, som det internationale samfund med jævne mellemrum overfører til støtteprogrammerne til fordel for den palæstinensiske befolkning.

Hvilke oplysninger råder den over om dette påståede misbrug af midler? Ved den, eller har den taget skridt til at undersøge, om disse påståede forhold eventuelt involverer misbrug af EF-midler?

Har den rettet eller vil den rette henvendelse til Den Palæstinensiske Myndighed for at undersøge dennes udlægning af forholdene og bevidstgøre den om nødvendigheden af finansiel og budgetmæssig disciplin?

Hvilke følger kan denne kritik og den eventuelle bekræftelse heraf få for den nuværende og fremtidige tildeling af finansiel støtte til Den Palæstinensiske Myndighed? Hvilke kriterier om finansiel gennemskuelighed finder Kommissionen det nødvendigt at skærpe og kræve opfyldt som betingelse for fortsat tildeling af støtte?

Svar afgivet på Kommissionens vegne af Chris Patten

(15. januar 2004)

Kommissionen er klar over påstandene i CBS-programmet for nylig, som det ærede medlem henviser til. De vedrører kommercielle aktiviteter, investeringer og udgifter uden for budgettet, som Den Internationale Valutafond (IMF) omtaler i nærmere enkeltheder i en rapport af 15. september 2003. Det gælder aktiviteter i perioden 1995-2000 og beløb ifølge IMF på ca. 898 mio. USD. Der er ingen EU-midler involveret.

Kommissionen er også vidende om de påståede betalinger fra Yassir Arafat til hans kones private konto. Den palæstinensiske myndigheds finansministerium har meddelt Kommissionen, at der er tale om betalinger af ti tusinder af dollars og ikke millioner fra formandens budget.

Hvad angår de palæstinensiske kommercielle aktiviteter, investeringer og konti uden for budgettet, som omtales i IMF-rapporten, har Kommissionen formelt forpligtet den palæstinensiske myndighed til at konsolidere disse midler i den palæstinensiske investeringsfond under finansministeriets fulde kontrol. Det har finansminister Salam Fayaad nu gjort. Regnskaberne revideres af et internationalt firma Standard and Poor's, og resultaterne indtil videre af denne revision er offentliggjort på Internettet. Det kan direkte tilskrives den betingelse, som Kommissionen har knyttet til sin finansielle bistand, nemlig at denne praksis med konti uden for budgettet ophører.

Den palæstinensiske myndighed skal i henhold til betingelserne for Kommissionens bistand foretage en detaljeret budget- og udgiftsindberetning. Det sker nu hver måned med en fordeling på lønninger, driftsudgifter og overførsler, og det palæstinensiske lovgivningsråd kan foretage sin parlamentariske kontrol heraf.

Kommissionen vil med hensyn til sin aktuelle og fremtidige bistand til den palæstinensiske myndighed fortsat knytte reformbetingelser til bistanden om, at den palæstinensiske myndighed skal fortsætte med at forbedre finanskontrollen, garantere en forsvarlig finansforvaltning og generelt kontrollerbarheden.

Kommissionen supplerer desuden denne betingede bistand med skræddersyede programmer for institutionsopbygning til at styrke den palæstinensiske myndigheds administrative kapacitet. Som eksempel kan nævnes et omfattende uddannelsesprogram for finansministeriet om moderne metoder for intern revision.